VEGA og Live Nation præsenterer

**Smerteligt smukke popsange fra Jessie Reyez**

*Den 5. maj kan du opleve den fremadstormende sangerinde, Jessie Reyez, når hun skruer helt op for hits som ”Figures”, ”Imported” og ”Far Away” i Lille VEGA.*

Sidste år varslede den prisvindende sangerinde, at debutalbummet, der har fået titlen *Before Love Came to Kills Us*, vil blive udgivet den 27. marts. Hun har i den forbindelse udsendt tre singleforløbere ”Far Away”, en coverversion af Patsy Clines udødelige klassiker ”Crazy” og senest ”Live in the Dark”.

Den colombiansk-canadiske sangerinde synger melankolske popsange. Med sin soulfulde stemme og brutalt ærlige tekster, er hun blevet hyldet af fans i hele verden. Senest modtog hun sin første Grammy-nominering i kategorien Best Urban Contemporary Album for ep´en *Being Human in Public*.

På ep´en har den fremadstormende sangerinde bl.a. arbejdet sammen med den danske producer Hennedub på singlen ”Imported”, hvor den amerikanske rapper 6lack gæsteoptræder.

Hos Jessie Reyez har musikken altid fyldt meget, og hun har brugt den som et aktivt værktøj gennem ungdommen til at bearbejde sine følelsesmæssige op- og nedture. Hun blev introduceret til guitaren af sin far som barn, og lige siden har den unge musiker vævet forskellige musikalske verdener sammen. Hun startede karrieren som DIY-musiker, hvor hun selv indspillede og miksede musikken samt skød sine egne musikvideoer.

I 2016 udkom hendes smukke hjertesorgssang ”Figures”, der bragede hende ind på hitlisterne og blev råspillet af Elton John på Beats1 Radio. Jessie Reyez har det seneste års tid opbygget en solid hype, hvor hun har turneret med PartyNextDoor og gæstet hele to sange på Eminems album *Kamikaze*.

**Fakta om koncerten**  
Jessie Reyez (CA)   
Tirsdag d. 5. maj, 2020 kl. 20:00  
Lille VEGA, Enghavevej 40, 1674 København V  
Billetpris: 220 kr. + gebyr  
Billetsalget starter fredag den 21. februar kl. 10.00 via vega.dk, Live Nation og Ticketmaster